**Povzetek revizijskega poročila *Pravilnost poslovanja Občine Žirovnica v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Žirovnica v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Žirovnica v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Žirovnica ni poslovala v skladu s predpisi v naslednjih primerih:

* pred plačilom ni mogla v celoti preveriti višine obveznosti iz računov za stroške storitev v zavodih za odrasle; financirala je storitve namestitve v nadomestnih oblikah bivanja in oskrbe izven mreže javne službe, čeprav občinski svet ni sprejel odločitve, da občina financira tudi storitve institucionalnega varstva, kadar se izvajajo izven okvira javne službe;
* ni sprejela lokalnega programa za kulturo; župan ni sprejel sklepa o začetku postopka javnega razpisa za sofinanciranje kulturnih projektov; objava javnega razpisa na področju kulture ni vsebovala vseh predpisanih sestavin; izplačala je sredstva v skupnem znesku 3.313 evrov, ne da bi bila določena merila in način njihove uporabe; trem prejemnikom je z neposredno pogodbo dodelila sredstva v znesku 750 evrov, ne da bi prej izvedla javni razpis oziroma javni poziv;
* v komisijo za šport je župan imenoval člane, ki so bili s prejemniki sredstev interesno povezani (prejemnikom je nakazala sredstva v skupnem znesku 55.720 evrov);
* objava javnega razpisa na področju humanitarnih in invalidskih organizacij ni vsebovala vseh predpisanih sestavin, razpisna dokumentacija pa ni vsebovala načina uporabe meril za izbor prejemnikov sredstev (izplačala je sredstva v skupnem znesku 3.700 evrov); trinajstim prejemnikom na različnih področjih in devetim izvajalcem športnih programov je z neposrednimi pogodbami dodelila sredstva v skupnem znesku 21.267 evrov, ne da bi prej izvedla javni razpis;
* ni izvajala nalog usklajevanja programov dela in finančnih načrtov javnih zavodov ter ni izvajala celovitega nadzora nad poslovanjem javnih zavodov.

Računsko sodišče je Občini Žirovnica podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 10. novembra 2014